Auditor's report — BDMS, period 2016 (audited, opinion: unqualified)
Auditor firm: EY
Signing partner: กมลทิพย์  เลิศวิทย์วรเทพ
Signed: 2017-02-28

รายงานของผู้สอบบัญชีรับอนุญาต

เสนอ ผู้ถือหุ้นของบริษัท กรุงเทพดุสิตเวชการ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท กรุงเทพดุสิตเวชการ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบแสดงฐานะการเงินรวม ณ วันที่ 31 ธันวาคม 2559 งบกำไรขาดทุนรวม งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุสรุปนโยบายการบัญชีที่สำคัญ และได้ตรวจสอบงบการเงินเฉพาะกิจการของบริษัท กรุงเทพดุสิตเวชการ จำกัด (มหาชน) ด้วยเช่นกัน

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2559  ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท กรุงเทพดุสิตเวชการ จำกัด (มหาชน) และบริษัทย่อย และเฉพาะของบริษัท กรุงเทพดุสิตเวชการ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในพระบรมราชูปถัมภ์ ในส่วนที่เกี่ยวข้องกับการตรวจสอบงบการเงิน และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามที่ระบุในข้อกำหนดนั้นด้วย ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินรวมข้อต่อไปนี้ ทั้งนี้ข้าพเจ้ามิได้แสดงความเห็นอย่างมีเงื่อนไขต่อกรณีต่อไปนี้แต่อย่างใด

การนำมาตรฐานการรายงานทางการเงินฉบับใหม่มาถือปฏิบัติ

ข้าพเจ้าขอให้สังเกตหมายเหตุประกอบงบการเงินข้อ 3 เกี่ยวกับการเปลี่ยนแปลงนโยบายการบัญชี เนื่องจากการนำมาตรฐานการรายงานทางการเงินฉบับที่ 4 เรื่องสัญญาประกันภัยมาใช้กับโครงการให้การรักษาพยาบาลโดยคิดค่าใช้จ่ายเพียงเล็กน้อยให้แก่สมาชิกที่ได้จ่ายค่าสมาชิกล่วงหน้าเป็นระยะเวลา ตลอดชีพของบริษัทฯ และบริษัทย่อยแห่งหนึ่งซึ่งเข้าข่ายเป็นสัญญาประกันภัย ตามมาตรฐานการรายงาน ทางการเงินฉบับที่ 4 ซึ่งแม้โครงการดังกล่าวจะได้ถูกยกเลิกไปแล้วด้วยเหตุผลทางกฎหมายโดยบริษัทฯ และบริษัทย่อยเมื่อวันที่ 20 มกราคม 2560 และ 2 กุมภาพันธ์ 2560 ตามลำดับ ตามที่กล่าวไว้ในหมายเหตุประกอบงบการเงินข้อ 42 แต่เนื่องจากมาตรฐานการรายงานทางการเงินฉบับที่ 4 มีผลบังคับใช้สำหรับ รอบระยะเวลาบัญชีที่เริ่มในหรือหลังวันที่ 1 มกราคม 2559 บริษัทฯ และบริษัทย่อยจึงได้ปรับย้อนหลัง งบการเงินรวมและงบการเงินเฉพาะกิจการเพื่อสะท้อนรายการปรับปรุงในส่วนที่เกี่ยวกับหนี้สินจากสัญญาให้การรักษาพยาบาลตลอดชีพภายใต้โครงการดังกล่าว

การปรับงบการเงินนี้ได้ถือตามตัวเลขจำนวนเงินคืนและชดเชยให้แก่สมาชิกจากการยุติโครงการที่คาดว่าจะจ่ายคืนในปี 2560  ปัจจุบันสมาชิกบางส่วน (ในงบการเงินรวม จำนวนประมาณ 142 ราย จาก 334 ราย และในงบการเงินเฉพาะกิจการจำนวนประมาณ 137 รายจาก 282 ราย) ได้ตกลงยอมรับข้อเสนอดังกล่าวแล้ว แต่สมาชิกบางส่วนยังไม่ได้ตอบรับข้อเสนอดังกล่าวตามที่กล่าวไว้ในหมายเหตุประกอบงบการเงินข้อ 42 ดังนั้นจึงยังมีความไม่แน่นอนอยู่ กรณีนี้เป็นผลจากการเปลี่ยนแปลงตามมาตรฐานการรายงานทางการเงินใหม่ที่ให้ถือปฏิบัติตั้งแต่ปี 2559 เป็นต้นไป ที่มีผลย้อนหลังต่อการประกอบการในอดีต

รายการแก้ไขงบการเงินปีก่อนเกี่ยวกับสำรองผลประโยชน์ระยะยาวอื่นของพนักงาน

ข้าพเจ้าขอให้สังเกตหมายเหตุประกอบงบการเงินข้อ 4 เกี่ยวกับผลสะสมของการแก้ไขงบการเงินปีก่อน โดยในปี 2559 ฝ่ายบริหารพิจารณาผลประโยชน์ของพนักงานในการได้รับการรักษาพยาบาลหลังเกษียณอายุแล้วพบว่าบริษัทฯและบริษัทย่อยแห่งหนึ่งบันทึกผลประโยชน์ของพนักงานในงบการเงินปีก่อน ๆ ต่ำไป ดังนั้น บริษัทฯทำการปรับย้อนหลังงบการเงินรวมและงบการเงินเฉพาะกิจการที่แสดงเป็นข้อมูลเปรียบเทียบใหม่เพื่อให้ถูกต้อง

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

การรับรู้รายได้

รายได้จากกิจการโรงพยาบาลถือเป็นบัญชีที่สำคัญต่องบการเงิน เนื่องจากมีจำนวนเงินค่อนข้างสูง คิดเป็นประมาณร้อยละ 94 ของยอดรายได้รวม และรายได้จากกิจการโรงพยาบาลมีหลายองค์ประกอบ ได้แก่ รายได้จากการขายยาและเวชภัณฑ์ รายได้ค่าบริการทางการแพทย์ รายได้ค่าห้องผู้ป่วย เป็นต้น รวมถึงมีส่วนลดสำหรับคู่สัญญาต่าง ๆ โดยเงื่อนไขที่ระบุไว้ในสัญญาที่ทำกับคู่สัญญามีความหลากหลาย โดยการรับรู้รายได้ค่ารักษาพยาบาลของกลุ่มบริษัทรับรู้รายได้เมื่อได้ให้บริการหรือจำหน่ายแล้ว

ข้าพเจ้าได้ตรวจสอบการรับรู้รายได้ของกลุ่มบริษัทโดยการประเมินและทดสอบระบบการควบคุมภายในของกลุ่มบริษัทที่เกี่ยวข้องกับวงจรรายได้ โดยการสอบถามผู้รับผิดชอบ ทำความเข้าใจและเลือกตัวอย่างเพื่อทดสอบการปฏิบัติตามการควบคุมที่กลุ่มบริษัทออกแบบไว้ นอกจากนี้ ข้าพเจ้าได้สุ่มตัวอย่างรายการขายและบริการที่เกิดขึ้นในระหว่างปีเพื่อตรวจสอบกับเอกสารประกอบรายการขายและบริการ สุ่มส่งหนังสือยืนยันยอดลูกหนี้การค้า และตรวจตัดยอดการรับรู้รายได้ ประกอบกับได้วิเคราะห์เปรียบเทียบข้อมูลบัญชีรายได้แบบแยกย่อย (Disaggregated data) วิเคราะห์อัตราส่วนของรายได้ที่สำคัญกับข้อมูลในอดีตและในกลุ่มอุตสาหกรรม เพื่อตรวจสอบความผิดปกติที่อาจเกิดขึ้นของรายการขายตลอดรอบระยะเวลาบัญชี โดยเฉพาะรายการบัญชีที่ทำผ่านใบสำคัญทั่วไป

ค่าความนิยม

ข้าพเจ้าให้ความสำคัญเรื่องการพิจารณาการด้อยค่าของค่าความนิยมตามที่กล่าวไว้ในหมายเหตุประกอบ งบการเงินข้อ 20 เนื่องจากการประเมินการด้อยค่าของค่าความนิยมถือเป็นประมาณการทางบัญชีที่สำคัญที่ ฝ่ายบริหารต้องใช้ดุลยพินิจอย่างสูงในการระบุหน่วยสินทรัพย์ที่ก่อให้เกิดเงินสดและการประมาณการกระแส เงินสดในอนาคตที่กิจการคาดว่าจะได้รับจากกลุ่มสินทรัพย์นั้น รวมถึงการกำหนดอัตราคิดลดและอัตราการเติบโตในระยะยาวที่เหมาะสม ซึ่งทำให้เกิดความเสี่ยงเกี่ยวกับมูลค่าค่าความนิยม

ข้าพเจ้าได้ประเมินการกำหนดหน่วยสินทรัพย์ที่ก่อให้เกิดเงินสดและแบบจำลองทางการเงินที่ฝ่ายบริหารของบริษัทฯและบริษัทย่อยเลือกใช้โดยการทำความเข้าใจกระบวนการพิจารณาของฝ่ายบริหารว่าสอดคล้องตามลักษณะการให้ประโยชน์ของสินทรัพย์หรือไม่ นอกจากนี้ ข้าพเจ้าได้ทำการทดสอบข้อสมมติที่สำคัญที่ใช้ในการประมาณการกระแสเงินสดที่คาดว่าจะได้รับในอนาคตจากสินทรัพย์ที่จัดทำโดยฝ่ายบริหารของบริษัทฯและบริษัทย่อยโดยการเปรียบเทียบข้อสมมติดังกล่าวกับแหล่งข้อมูลภายในและภายนอกของบริษัทฯและบริษัทย่อย รวมถึงเปรียบเทียบประมาณการกระแสเงินสดในอดีตกับผลการดำเนินงานที่เกิดขึ้นจริงเพื่อประเมินการใช้ ดุลยพินิจของฝ่ายบริหารในการประมาณการกระแสเงินสดที่คาดว่าจะได้รับในอนาคตดังกล่าว และพิจารณาอัตราคิดลดที่ฝ่ายบริหารของบริษัทฯและบริษัทย่อยเลือกใช้โดยการวิเคราะห์ต้นทุนทางการเงินถัวเฉลี่ยถ่วงน้ำหนักของบริษัทฯและบริษัทย่อยและของอุตสาหกรรม ตลอดจนทดสอบการคำนวณมูลค่าที่คาดว่าจะได้รับคืนของสินทรัพย์ดังกล่าวตามแบบจำลองทางการเงิน นอกจากนี้ ข้าพเจ้าได้สอบทานการเปิดเผยข้อมูลเกี่ยวกับการประเมินการด้อยค่าของค่าความนิยม

การนำมาตรฐานการรายงานทางการเงินฉบับใหม่มาถือปฏิบัติ - มาตรฐานการรายงานทางการเงินฉบับที่ 4  สัญญาประกันภัย

ตามที่กล่าวในวรรคข้อมูลและเหตุการณ์ที่เน้นและตามที่กล่าวในหมายเหตุประกอบงบการเงินข้อ 3 บริษัทฯต้องนำมาตรฐานการรายงานทางการเงินฉบับที่ 4 เรื่องสัญญาประกันภัย ซึ่งมีผลบังคับใช้ในปี 2559 มาถือปฏิบัติ เนื่องจากบริษัทฯและบริษัทย่อยแห่งหนึ่งมีสัญญาให้การรักษาพยาบาลตลอดชีพแก่สมาชิก ซึ่งสัญญาดังกล่าวเข้าลักษณะสัญญาประกันภัยตามมาตรฐานการรายงานทางการเงินฉบับที่ 4 บริษัทฯจึงได้ปรับย้อนหลังงบการเงินรวมและงบการเงินเฉพาะกิจการเพื่อสะท้อนรายการปรับปรุงจากการใช้นโยบายบัญชีดังกล่าวและเพื่อแสดงข้อมูลเปรียบเทียบ ดังนั้นข้าพเจ้าจึงพิจารณาเป็นเรื่องสำคัญในการตรวจสอบ

ข้าพเจ้าได้พิจารณาเงื่อนไขของสัญญาการรักษาพยาบาลตลอดชีพแก่สมาชิกและพิจารณามาตรฐานการรายงานทางการเงินฉบับที่ 4 และได้สอบถามฝ่ายบริหารเกี่ยวกับเงื่อนไขการให้บริการกับสมาชิก ในส่วนของจำนวนเงินที่นำมาปรับปรุงในงบการเงิน ข้าพเจ้าได้ทดสอบการคำนวณจำนวนเงินที่จะต้องจ่ายคืนแก่สมาชิกพร้อมทั้ง เงินค่าชดเชย อ่านรายงานการประชุมคณะกรรมการบริษัทฯ สอบทานรายงานความเห็นจากที่ปรึกษาทางกฎหมายของบริษัทฯและบริษัทย่อย ตรวจสอบรายการการปรับปรุงงบการเงินในอดีต ตรวจสอบการจ่ายคืนเงินให้กับสมาชิกในส่วนที่จ่ายแล้ว และสอบทานการเปิดเผยข้อมูลที่สำคัญเกี่ยวกับการนำมาตรฐานการรายงานทางการเงินฉบับที่ 4 มาถือปฏิบัติ และการปรับย้อนหลังงบการเงินในหมายเหตุประกอบงบการเงิน

รายการแก้ไขงบการเงินปีก่อนเกี่ยวกับสำรองผลประโยชน์ระยะยาวอื่นของพนักงาน

ตามที่กล่าวในวรรคข้อมูลและเหตุการณ์ที่เน้นและตามที่กล่าวในหมายเหตุประกอบงบการเงินข้อ 4 ในปี 2559 ฝ่ายบริหารพิจารณาผลประโยชน์ของพนักงานในการได้รับการรักษาพยาบาลหลังเกษียณอายุ แล้วพบว่าบริษัทฯและบริษัทย่อยแห่งหนึ่งบันทึกผลประโยชน์ของพนักงานในงบการเงินปีก่อน ๆ ต่ำไป ดังนั้น บริษัทฯทำการปรับย้อนหลังงบการเงินรวมและงบการเงินเฉพาะกิจการที่แสดงเป็นข้อมูลเปรียบเทียบใหม่เพื่อให้ถูกต้อง ดังนั้นข้าพเจ้าจึงพิจารณาเป็นเรื่องสำคัญในการตรวจสอบ

ข้าพเจ้าได้ตรวจสอบสัญญาการจ้างงานและรายงานสรุปจำนวนพนักงานที่ได้รับสวัสดิการการรักษาพยาบาลหลังเกษียณอายุและได้ประเมินข้อสมมติฐานที่สำคัญเกี่ยวกับข้อมูลการรักษาพยาบาล ต้นทุนค่ารักษาพยาบาลที่เกี่ยวข้อง ข้อมูลด้านประชากรศาสตร์เกี่ยวกับอายุเฉลี่ยและอัตราการมรณะรวมถึงวิธีการที่ใช้ในการประเมินภาระหนี้สินต่างๆ จากรายงานการประเมินของนักคณิตศาสตร์ประกันภัยที่ได้รับว่าจ้างจากบริษัทฯและบริษัทย่อย ทดสอบการคำนวณ ตรวจสอบรายการปรับปรุงงบการเงินในอดีต อ่านรายงานการประชุมคณะกรรมการบริษัทฯเกี่ยวกับการเปลี่ยนแปลงเงื่อนไขสวัสดิการพนักงานเรื่องค่ารักษาพยาบาลหลังเกษียณอายุและตรวจสอบเอกสารที่พนักงานลงนามยอมรับการเปลี่ยนแปลงเงื่อนไขดังกล่าว ตรวจสอบการจ่ายเงินชดเชยให้กับพนักงานและสอบทานการเปิดเผยข้อมูลที่สำคัญเกี่ยวกับสำรองผลประโยชน์ระยะยาวของพนักงาน และการปรับย้อนหลังงบการเงินในหมายเหตุประกอบงบการเงิน

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท แต่ไม่รวมถึงงบการเงินและรายงานของผู้สอบบัญชีที่อยู่ในรายงานนั้น ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆ ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินการต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงิน โดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหารและสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือหากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้องตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลเกี่ยวกับขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในซึ่งข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญมากที่สุดในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับห้ามไม่ให้เปิดเผยต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

ผู้สอบบัญชีที่รับผิดชอบงานสอบบัญชีและการนำเสนอรายงานฉบับนี้คือ นางสาวกมลทิพย์  เลิศวิทย์วรเทพ

กมลทิพย์  เลิศวิทย์วรเทพ

ผู้สอบบัญชีรับอนุญาต เลขทะเบียน 4377

บริษัท สำนักงาน อีวาย จำกัด

กรุงเทพฯ: 28 กุมภาพันธ์ 2560

|  | บริษัท กรุงเทพดุสิตเวชการ จำกัด (มหาชน) และบริษัทย่อย รายงาน และงบการเงินรวม 31 ธันวาคม 2559 |